Arrie afbeen | ToekomsVenster
by Kariné Joubert | May 3, 2019 | Blog | 0 comments
Deur die toedoen van Japie, die parkopsigter by Rainbow Park in Appelpark, het ek vir Arrie ontmoet. Een en twintig jaar gelede het hy sy been verloor nadat hy in 'n spyker getrap en komplikasies ingetree het. Sedertdien en tot onlangs loop hy op krukke totdat 'n merkwaardige diensverskaffer (Juandré du Toit en vennoot) aangebied het om vir Arrie 'n prostese te maak en te borg.
Arrie het sommer uit die staanspoor reggekom met die kunsbeen. Wat ander mense ses maande neem het Arrie oornag bemeester. Die dag toe Arrie uit die motor klim sonder krukke en met sy nuwe ledemaat letterlik dans was baie van Appelpark daar. Die mense het hom toegejuig. Dit was 'n besonderse oomblik vir die interessante gemeenskap wat met tientalle uitdagings gekonfronteer word.
Arrie het sy droom om weer te kan werk sonder versuim inhoud gegee. Sedert hy sy nuwe vryheid ontvangs het werk Arrie vir 'n boukontrakteer. Hy doen alles wat ander werkers doen. Twee weke nadat hy begin het, het hy sy eerste aansporingsbonus ontvangs.
Arrie is woordvaardig en het 'n trotse verlede. Hy het as soldaat gedurende die tyd van verpligte diensplig sy land op die grens verdedig. Sy droom was om medies te studeer. Die amputasie, sonder enige ondersteuning, voorbereiding, begeleiding of omgee het hom in 'n diepe depressie laat verval. Hy het gewonder of daar uitkoms sal wees. Dit het opgedaag deur die omgee van gewone mense.
Arrie is 'n dankbare mens. Hy hou nie op dankie sê nie. Hy is produktief en 'n inspirasie vir die gemeenskap waar talle pragtige jongmense hul dag in die parkie verwyl, sonder werk, aspirasie en motivering. Ons hoop om die jong manne eersdaags op 'n mannekamp te neem en vertrou die Here vir deurbrake.
Elke mens het potensiaal. Niemand is minderwaardig in God se oë nie.
Op 'n manier is ons almal kreupel. Elke mens se konteks verskil maar volmaaktheid ontwyk ons in hierdie lewe. Dit kan as verskoning aangebied word waarom jy nie 'n verskil maak nie. Uiteraard maak dit by God geen haaraf nie.
Arrie is vir ons 'n voorbeeld. Te midde van gebreke kan elkeen van ons betekenisvol leef.
'n voorbeeld. Te midde van gebreke kan elkeen van ons betekenisvol leef.
Arrie bly in 'n spasie nie groter as 3×3 meter nie. ( 'n steengeboutjie agter in die erf van familielede)
Daar is vier slaapplekke binne geskep. Hy betaal R400 pm. vir die voorreg.
Sy kunsbeen hang hy saans by die bed op omdat sy goed gereeld gesteel word. Hy maak kos "soos die voortrekkers" sê hy. Buite op die grond pak hy 'n vuurtjie en kom so oor die weg.
Maar Arrie kla nie. Nie een enkele woord nie.
Arrie begeer om 'n woonplekkie van sy eie te hê.
Dalk staan daar iewers 'n wendy huis of iets soortgelyk rond waarin hy 'n menswaardige bestaan kan voer.
Dalk wil iemand die geld beskikbaar stel om dit te doen.
Sien Arrie Barnard se facebook bladsy en like dit sommer ook
Skakel Madelaine by Toekomsvenster as jy kan help of bydrae
• 011 6652516
Vir sover julle dit aan die geringstes gedoen het …
Ps. Daar was twee persone in Appelpark wat beide prostese nodig gehad het. Juandré Du Toit het aangebied om beide gratis te help.